
  ZLÉ PORUČÍČKY


  Píšem z ríše škaredých pre škaredé, staré, kamionistky, frigidné, nešukané, nešukateľné, hysterické, čudné – pre všetky vylúčené z veľkého trhu so ženským mäsom. A ak začínam tu, chcem, aby bolo jasné, že sa za nič neospravedlňujem, na nič sa nesťažujem. Svoje miesto by som nevymenila za žiadne iné, pretože byť Virginie Despentes sa mi zdá zaujímavejšie ako čokoľvek, čo sa ponúka inde.


  


  Podľa mňa je skvelé, že existujú aj ženy, ktoré rady zvádzajú a vedia zvádzať, ženy odhodlané vydať sa, iné, ktoré voňajú sexom alebo čerstvo upečenými koláčmi pre deti na olovrant po príchode zo školy. Je skvelé, že existujú jemné ženy či také, ktoré sa cítia dobre vo svojej ženskosti, mladé ženy, krásne ženy, koketné a žiarivé. Úprimne povedané, som veľmi šťastná za všetky ženy, ktorým vyhovujú veci také, aké sú. Hovorím to bez akejkoľvek irónie. Lenže ja medzi ne nepatrím. Samozrejme, nepísala by som to, čo píšem, keby som bola krásna, dostatočne krásna na to, aby sa za mnou otočil každý muž, ktorého stretnem. Hovorím ako proletárka ženskosti, hovorila som tak včera a hovorím tak aj dnes. Keď som bola nezamestnaná, nehanbila som sa za to, že som vyvrheľ, bola som nahnevaná. A rovnako sa ako žena vôbec nehanbím za to, že nie som supersexi kosť. Ale som bledá od zúrivosti, že ako babe, o ktorú muži nemajú záujem, sa mi svet stále snaží nahovoriť, že by som ani nemala existovať. Vždy sme tu boli. Aj keď sme sa nespomínali v románoch mužov schopných predstaviť si len ženy, s ktorými chcú spať. Vždy sme existovali. No nikdy sme neprehovorili. Dokonca aj dnes, keď ženy vydávajú veľa románov, sa len zriedka stretávame so ženskými postavami, ktoré sú fyzicky neatraktívne alebo priemerné, neschopné milovať mužov alebo ich prinútiť, aby ich milovali. Práve naopak, súčasné protagonistky mužov milujú, ľahko sa s nimi zoznamujú, vyspia sa s nimi do dvoch kapitol, dosiahnu brutálny orgazmus za štyri riadky a milujú sex. Postava úbožiačky v súťaži ženskosti je mi viac než sympatická, je pre mňa kľúčová. Rovnako ako postava spoločenského, ekonomického či politického lúzra. Mám radšej tých, ktorým sa nedarí, a to z jednoduchého dôvodu, že mne samej sa príliš nedarí. A pretože väčšinou máme na svojej strane humor a vynaliezavosť. Keď nemáte na to, aby ste sa predviedli, ste často kreatívnejší. Ako baba som skôr King Kong než Kate Moss. Som typ ženy, ktorú si nevezmete, s ktorou nemáte deti. Hovorím ako žena, ktorá je vždy „príliš“: príliš agresívna, príliš hlučná, príliš tučná, príliš drsná, príliš chlpatá, vždy príliš mužská, teda aspoň to mi hovoria. No práve moje maskulínne črty zo mňa robia niečo viac než len ďalšiu do počtu. Za všetko, čo mám v živote rada a čo ma zachránilo, vďačím svojej mužnosti. Preto píšem ako žena neschopná upútať mužskú pozornosť, uspokojiť mužskú túžbu a zmieriť sa s miestom v tieni. Práve odtiaľto píšem ako neatraktívna, ale ctižiadostivá žena, ktorú priťahujú peniaze, čo si sama zarobí, ktorú priťahuje moc konať a odmietať, ktorú láka viac mesto než domácnosť, túži po skúsenosti a nedokáže sa uspokojiť s príbehom, čo si o nej vypočuje. Je mi jedno, že sa zo mňa stavia chlapom, ktorí ma nezaujímajú. Nikdy sa mi nezdalo samozrejmé, že atraktívne dievčatá sa dobre bavia. Vždy som sa cítila škaredá a je to tak lepšie, lebo ma to zachránilo pred posraným životom s milými chlapmi, ktorí by ma nikdy nedostali ďalej ako na hranicu okresu. Som so sebou spokojná taká, aká som: viac túžiaca než vytúžená. Takže píšem odtiaľto, zo skladu nepredajných, bláznivých žien s vyholenými hlavami; tých, ktoré sa nevedia obliecť; žien, ktoré sa boja, či nesmrdia; žien s pokazenými zubami, ktoré netušia, čo so sebou; tých, ktorým muži nerobia láskavosti; žien, čo by si to rozdali s každým, veľkých kuriev, malých štetiek, vyschnutých šušiek; žien s veľkým bruchom; žien, ktoré by chceli byť mužmi, žien, ktoré si myslia, že sú muži; tých, ktoré snívajú o kariére pornohviezdy; žien, ktoré kašlú na chlapov, ale majú slabosť pre svoje priateľky; žien s veľkým zadkom, s hustým čiernym bobrom, ktoré sa nechystajú na depiláciu; brutálnych, hlučných žien, ktoré rozbijú všetko, čo im príde do cesty; žien neznášajúcich parfumérie; tých, ktoré nosia príliš červený rúž; žien, ktoré sa túžia nahodiť ako štetky, ale nemajú na to telá; žien, ktoré chcú chodiť po ulici v pánskych handrách a s bradou; tých, ktoré chcú všetko ukázať; tých, ktoré sa ostýchajú pre svoje komplexy; žien, ktoré nevedia povedať nie alebo sú zavreté, aby ich iní mohli ovládať; desivých, poľutovaniahodných žien; tých, ktoré nevyvolávajú túžbu; žien s ochabnutým telom a tvárou zbrázdenou vráskami; žien, ktoré snívajú o liftingu, liposukcii alebo prerábke nosa, ale nemajú na to peniaze; žien, ktoré sa už na nič nepodobajú; tých, ktoré sa spoliehajú už len na seba, ktoré nevedia upokojovať; žien, ktoré zvysoka kašlú na svoje deti; žien, ktoré rady pijú, až sa váľajú po zemi v bare, a ktoré sa nevedia správať; a keď už som pri tom, píšem aj pre mužov, ktorí nechcú byť ochrancami, pre tých, ktorí by nimi chceli byť, ale nevedia, ako na to; pre tých, ktorí sa nevedia biť; pre tých, ktorí sa ľahko rozplačú; pre tých, ktorí nie sú ambiciózni, súťaživí, dobre stavaní alebo agresívni; pre bojazlivých, plachých, zraniteľných; pre tých, ktorí sa radšej starajú o domácnosť, než by išli do práce; pre tých, ktorí sú jemní, plešatí, príliš chudobní, aby sa zapáčili; pre tých, ktorí sa chcú nechať pretiahnuť; pre tých, ktorí nechcú, aby sa na nich spoliehalo; pre tých, ktorí sa sami v noci boja.


  Pretože ideál bielej ženy – príťažlivej, ale nie vulgárnej, dobre vydatej, ale nie pokornej, s dobrou prácou, ale nie príliš úspešnej, aby nezatienila svojho muža, štíhlej, ale nie neurotickej vo vzťahu k jedlu, večne mladej bez toho, aby ju znetvorili plastickí chirurgovia, naplnenej materstvom, ale nezaťaženej plienkami a školskými povinnosťami, dobrej gazdinky, ale nie retro ženy v domácnosti, inteligentnej, ale menej ako muž –, túto šťastnú belošku nám neustále pchajú pod nos ako ženu, na ktorú by sme sa mali snažiť podobať – až na to, že sa zjavne stresuje pre kraviny –, avšak ja som ju v každom prípade nikdy nikde nestretla. Podľa mňa neexistuje.


  


  „


  


  Ba keby žena nejestvovala inde, iba v próze, ktorú napísali muži, človek by si myslel, že to je vrcholne dôležitá osoba; veľmi rozmanitá; hrdinská a zlomyseľná; skvelá a úbohá; nekonečne krásna a nanajvýš odporná; rovnako veľkolepá ako muž, ba podľa niektorých ešte veľkolepejšia. Ale toto je žena v próze. V skutočnosti, ako poukazuje profesor Trevelyan, ju zamykali, bili a sácali po miestnosti.1


  


  Virginia Woolf, Vlastná izba, 1929


KOMU SA TU DÁVA DO ZADKU, TEBE ALEBO MNE?

Už nejaký čas nám vo Francúzsku nakladajú za sedemdesiate roky. Že sme sa vydali zlou cestou, že sme to dosrali so sexuálnou revolúciou, že či si myslíme, že sme muži alebo čo, a furt nejaké kraviny, až sa treba čudovať, kam sa podela stará dobrá mužnosť otcov a dedov, ktorí vedeli umierať vo vojne a viesť domácnosť so zdravou autoritou. Navyše podopieranou zákonom. Nakladajú nám, lebo muži sa boja. Akoby sme za to mohli. Je fakt dosť dobré a prinajmenšom moderné, keď sa pán príde sťažovať, že otrok nerobí dosť… Naozaj sa tu biely muž prihovára ženám alebo sa len snaží vyjadriť svoje prekvapenie nad globálnym poklesom vlastných akcií? V každom prípade je neuveriteľné, že nám niekto dohovára, prikazuje a kontroluje nás. Raz sme obviňované, že sa priveľmi hráme na obete, o pár sekúnd sa nám vyčíta, že nesúložíme tak, ako by sme mali, že sme priveľké mrchy alebo príliš zamilované, nech sa deje čokoľvek, ničomu nerozumieme, sme príliš hardcore alebo málo zmyselné… Sexuálna revolúcia sa dá rozhodne prirovnať k hádzaniu perál sviniam. Nech robíte čokoľvek, nájde sa niekto, kto si dá tú námahu a povie, že je to sračka. V zásade ide o to, že predtým to bolo lepšie. Aha, fakt?

Narodila som sa v roku 1969. Chodila som do zmiešanej školy. Od prvej triedy som vedela, že pokiaľ ide o inteligenciu, rozdiely medzi chlapcami a dievčatami neexistujú. Nosila som krátke sukne bez toho, aby sa niekto v našej rodine obával o moju povesť u susedov. V štrnástich som začala užívať antikoncepciu a bolo to normálne. Šukala som hneď, ako som mala príležitosť, pokiaľ si spomínam, páčilo sa mi to, a o dvadsať rokov neskôr mi napadá jediný komentár: „Dobré pre teba, dievča.“ V sedemnástich som odišla z domu a mohla som žiť sama a nikto ma za to nekritizoval. Vždy som vedela, že budem pracovať, že nebudem musieť znášať muža len preto, aby platil nájom. Otvorila som si bankový účet na vlastné meno bez toho, aby som si uvedomovala, že patrím k prvej generácii žien, ktorá to môže urobiť bez otca alebo manžela. Masturbovať som začala dosť neskoro, ale to slovo som už poznala, pretože som ho čítala v knihách, ktoré v tom mali jasno: nebola som asociálne monštrum, pretože som sa dotýkala sama seba, navyše to, čo som robila so svojou kundou, bola len a len moja vec. Vyspala som sa so stovkami chlapov bez toho, aby som niekedy otehotnela, no v každom prípade som vedela, kde sa dá ísť na potrat, pričom mi to nikto nemusel povoliť a neriskovala som život. Robila som prostitútku, chodila som po meste na vysokých podpätkoch a v topoch s hlbokým výstrihom a nikomu som sa nemusela zodpovedať – inkasovala som a míňala každý cent, čo som zarobila. Stopovala som, znásilnili ma, opäť som stopovala. Napísala som prvý román, ktorý som podpísala svojím rodným menom, a ani na sekundu som si nepredstavovala, že keď ho vydajú, niekto mi príde vytmaviť, že niektoré hranice sa neprekračujú. Ženy v mojom veku sú prvé, ktoré nemusia ísť do kláštora, aby mohli žiť bez sexu. Nútené manželstvo sa stalo šokujúcim. Manželská povinnosť už nie je samozrejmosťou. Roky som bola od feminizmu vzdialená na tisíce kilometrov, nie však pre nedostatok solidarity alebo povedomia, ale preto, že mi rodová príslušnosť vlastne dlho v ničom nebránila. Keďže som chcela viesť mužský život, žila som ho. K feministickej revolúcii skutočne došlo. Mali by nám prestať nahovárať, že predtým sme boli spokojnejšie. Otvorili sa nám obzory, máme pred sebou obrovské územia, akoby to tak bolo odjakživa.

Dobre, dnešné Francúzsko nie je ani zďaleka pre každého Arkádiou. Nie sme tu ani šťastní, ani spokojné. No nemá to nič spoločné s predstavami o rodových tradíciách. Mohli by sme všetky zostať v zásterách v kuchyni a vytlačiť deti po každej súloži, ale to by nič nezmenilo na kríze nezamestnanosti, neoliberalizme, kresťanstve ani ekologickej rovnováhe.

Ženy v mojom okolí skutočne zarábajú menej ako muži, pracujú na podradnejších pozíciách, považujú za normálne, že sú podhodnotené, keď sa do niečoho pustia. Je v nich slúžkovská hrdosť na to, že napriek všetkému uspeli, akoby to bolo užitočné, príjemné alebo sexi. Radosť otrokýň z toho, že sa nimi utiera podlaha. Hanbíme sa za svoje schopnosti. Neustále nás okrikujú muži, ktorí strkajú nos do našich záležitostí a poukazujú na to, čo je pre nás dobré a čo zlé, ale hlavne nás prostredníctvom rodiny, ženských časopisov a verejného diskurzu dávajú na poriadok iné ženy. Očakáva sa od nás, že budeme umenšovať svoju moc, ktorá sa u ženy nikdy neocení: „schopná“ stále znamená „mužská“.



Joan Riviere, psychoanalytička zo začiatku dva­dsiateho storočia, napísala v roku 1927 text Ženskosť ako maškaráda, v ktorom skúma prípad „ženy uprostred“ – heterosexuálnej, ale mužskej – trpiacej tým, že vždy keď sa prejaví na verejnosti, zmocní sa jej obrovský strach, ktorý ju oberá o kontrolu a mení sa na nutkavú a ponižujúcu potrebu upútať pozornosť mužov.

„Analýza odhalila, že jej koketéria a nutkavé flirtovanie (…) sa vysvetľovali ako nevedomý pokus odvrátiť úzkosť z odvety otcovských postáv, ktorej sa obávala v reakcii na svoj intelektuálny výkon. Verejná demonštrácia jej intelektuálnych schopností, ktorú úspešne predviedla, nadobudla význam exhibície, ktorej cieľom bolo ukázať, že po kastrácii otca vlastní jeho penis. Pri samotnom akte sa jej zmocnil obrovský strach z otcovej pomsty. Zrejme išlo o správanie, ktorého cieľom bolo zmierniť pomstu tým, že sa mu pokúsila sexuálne ponúknuť.“



* * *



Táto analýza ponúka kľúčový pohľad na úspech modelu „sexice“ v dnešnej populárnej kultúre. Či už sa prechádzame po meste, sledujeme MTV, prípadne estrádnu šou na prvom kanáli, alebo listujeme v ženskom časopise, konfrontujeme sa s explóziou „superkurvičkovského štýlu“, ktorý si osvojili mnohé dievčatá; niežeby im nesekol. V skutočnosti ide o spôsob, ako sa ospravedlniť, ako ubezpečiť mužov: „Pozrite sa, aká som dobrá!“ hovoria dievčatá v tangáčoch. „Napriek samostatnosti, vzdelaniu a inteligencii je mojím jediným životným cieľom zapáčiť sa vám.“ Mám prostriedky na to, aby som žila inak, ale rozhodla som sa žiť odcudzene prostredníctvom najúčinnejších stratégií zvádzania.


Nejde ani tak o to, že sme si osvojili myšlienku vlastnej menejcennosti – nech už sú nástroje ovládania akokoľvek násilné, každodenná realita nám ukázala, že muži nie sú od prírody ani nadradení, ani takí odlišní od žien. Ide skôr o to, že v špiku kostí máme vštepenú myšlienku, že naša nezávislosť je škodlivá. A médiá ju neúprosne opakujú: koľko článkov sa za posledných dvadsať rokov napísalo o ženách naháňajúcich mužom strach, o tých, ktoré sú osamelé, potrestané za svoje ambície alebo výnimočnosť? Akoby byť vdovou, opustenou, zneužitou, osamelou v čase vojny bolo nedávnym vynálezom. Vždy sme si museli poradiť bez cudzej pomoci. Tvrdiť, že muži a ženy spolu vychádzali lepšie do roku 1970, je historická nepravda. Jednoducho sme spolu netrávili toľko času.












Najznámejším vojakom vo vojne v Iraku je žena. Štáty dnes posielajú na front svojich chudobných občanov. Ozbrojené konflikty sa stali rovnosťou príležitostí. V skutočnosti sa nerovnosť čoraz viac zakladá na spoločenskej triede.

